ཡུལ་གྱར་པ་རྣམས་ཀྱི་སེམས་སུ་དུས་ནམ་ཡང་རྨི་ལམ་ཞིག་བསྐུངས་ཡོད་སྲིད་དེ།དེ་ནི་རང་ཉིད་དུས་ནམ་ཞིག་ལ་ཕ་ཡུལ་དུ་ལོག་པའི་རྣམ་པ་དེ་ཡིན།ཡིན་ན་ཡང་རྨི་ལམ་དུ་ཡང་ཡང་ཤར་བའི་ཕ་ཡུལ་ནི་མངོན་སུམ་ཁྲོད་དུས་ནམ་ཡང་སླེབས་མི་སྲིད་པའི་རྒྱང་རིང་དུ་གྱུར་འགྲོ་སྟེ།དེ་ནི་ཡུལ་གྱར་པ་དག་གིས་ཅིས་ཀྱང་གདོང་ལེན་བྱེད་དགོས་པའི་སྐྱོ་གར་དེ་ཡིན།པེ་ཅིན་དུ་སྡོད་ཡུན་རིང་བ་དང་བསྟུན་ནས།ལུས་སེམས་གཉིས་པོ་གྲོང་ཁྱེར་ཆེན་པོ་འདིའི་སྣོད་བཅུད་ལ་རིམ་གྱིས་གོམས་ཤིང་འདྲིས་པར་གྱུར་པ་དང་།འདི་གའི་སྲང་ལམ་དང་།གླིང་གམི་ཚོགས།མཚན་ལྗོངས།མཁའ་རླུང་།དེ་མིན་ཟས་རིགས་སོགས་གཟུགས་ཅན་གྱི་དངོས་པོ་དེ་དག་དང་།གཞན་འདི་གའི་སྒྲིག་ལམ་དང་།འཚོ་བའི་བྲེལ་འཚུབ།བྲེལ་འཚུབ་རྗེས་ཀྱི་ངལ་དུབ།ཐ་ན་ཁོར་ཡུག་གཅིག་གིས་བསྐྱེད་པའི་མི་ཚོགས་ཀྱི་གཤིས་སུ་གྲུབ་པའི་འདྲ་མཚུངས་ལྟ་བུའི་འགྲོ་ལུགས་འདུག་ལུགས་སོགས་གཟུགས་འདས་དེ་དག་ལ།མི་ལོ་གང་མང་གི་གཙུབ་བརྡར་དང་འགོག་རྒོལ་གྱི་རྗེས་ནས་རིམ་གྱིས་དང་ལེན་དང་དེ་རང་ལ་གོམས་ཤིང་འདྲིས་པར་གྱུར།མི་ནི་ཅི་འདྲའི་ཁྱད་མཚར་བའི་སྲོག་ཆགས་ཤིག་རེད་ཨང་།ཡང་ཅི་འདྲའི་འགལ་ཟླའི་ཕུང་པོར་གྲུབ་པ་ཞིག་རེད་ཨང་།ངའི་མི་ཚེའི་སྟོད་ཀྱི་འཚོ་བ་རོལ་སའི་ཕ་ཡུལ་ཏེ།སོས་ཀའི་ལྗང་མྱུག་སྔོ་རིག་རིག་ཏུ་འབུས་པའི་ཞིང་གྲོང་གི་ཁོ་ར་ཁོར་ཡུག་དང་།རི་ར་བ་ཁང་ཁྱིམ།དེ་མིན་དབྱར་གྱི་ཁུ་བྱུག་ལྷང་ལྷང་གྲགས་པའི་སྤྲོ་སྣང་།བསིལ་རླུང་གི་ཁྲོད་དུ་གྲོ་ཞིང་ལ་ལྗང་མདོག་གི་རླབས་རིས་སྐྱོམ་ཞིང་སྐྱེས་དངོས་ཀྱི་དྲི་མ་ཐུ་ལུ་ལུ་བྱེད་པའི་མཁའ་དབུགས།ད་དུང་སྟོན་གྱི་མཐོན་མཐིང་གི་ནམ་མཁའ་དང་།ནོར་གྱི་ངུར་སྒྲ་དང་རྟ་ཡི་འཚེར་སྐད།ལུག་གི་འབའ་སྒྲ།ཁྱི་ཡི་ཟུག་སྐད།བྱ་ཕོའི་གྲགས་སྐད་སོགས།དགུན་གྱི་ཁ་བས་གཡོགས་པའི་དཀར་བོང་བོང་གི་འཇིག་རྟེན།དེ་མིན་ཡུལ་མི་དག་སྒྱིད་ལུག་ངང་ག་ལེར་ལམ་དུ་བསྐྱོད་པའི་ལྷོད་ཉམས་དང་།ལམ་ནས་འཕྲད་སྐབས་ཀྱི་འཚམས་འདྲི།ཁེངས་པ་ཆུང་བའི་འཛུམ་མདངས་དང་།བསང་དུད་ཀྱི་དྲི་མ་སོགས་མདོར་ན་ཕྱིར་དྲན་དུ་ལུས་པ་དེ་དགདུས་ལ་ངེས་པ་མེད་པར་ང་རང་གོམས་ཤིང་འདྲིས་པར་གྱུར་པའི་པེ་ཅིན་གྱི་འཚོ་བའི་ནང་དུ་འཚང་ཀ་བརྒྱབ་ཡོང་སྟེ།ངས་རྣམ་ཀུན་མིག་མདུན་གྱི་འཚོ་བའི་སྣོད་བཅུད་ལས་བྱུང་བའི་སུན་སྣང་དང་ཡི་ཆད་ཀྱི་སེམས་པ་དེ།ཕ་ཡུལ་དྲན་པའི་ཕྱིར་དྲན་གྱི་ཀློང་དུ་ལོག་པར་བྱས་ནས།དེ་ནས་རང་ལ་སེམས་གསོ་ཞིག་དང་དབུགས་དབྱུང་ཞིག་ཐོབ་པར་བྱེད་བཞིན་ཡོད།འདི་ལྟར་མི་གཅིག་ལ་ངོས་གཉིས་ཆགས་པའི་གནས་སྟངས་འདི་ནི་ཡུལ་གྱར་པ་ཀུན་ལ་ཐུན་མོང་གིས་ཡོད་པའི་ཁྱད་ཆོས་ཤིག་ཡིན་སྲིད།ང་རང་པེ་ཅིན་ལ་གོམས་ཤིང་འདྲིས་པའི་འཚོ་བ་རོལ་མཁན་ཞིག་དང་ཕ་ཡུལ་ལ་འཁྲེང་ཞིང་གདུང་བའི་ཡུལ་གྱར་པ་ཞིག་སྟེ།ངོས་གཉིས་ཅན་གྱི་མི་ཞིག་ཏུ་གྱུར་ཅིང་།མིག་སྔའི་འཚོ་བ་རོལ་སའི་གྲོང་ཁྱེར་འདི་ནི་ངས་ཅིས་ཀྱང་གདོང་གཏད་ནས་དང་ལེན་བྱེད་དགོས་པ་ཞིག་དང་།རྒྱང་རིང་གི་སྐྱེས་ས་སྐྱེས་ཡུལ་དེ་ནི་ངའི་སེམས་ཀྱི་ཟབ་ས་ཞིག་ཏུ་ཉར་ཡོད་པའི་ངལ་གསོ་ས་ཞིག་ཏུ་གྱུར་ཡོད།ཡང་པེ་ཅིན་ནི་ད་ལྟ་དང་མ་འོངས་པར་གྱུར་ཡོད་ལ།ཕ་ཡུལ་ནི་འདས་པ་དང་རྒྱང་རིང་དུ་གྱུར་ཡོད་པར་མ་ཟད།པེ་ཅིན་ནི་མདུན་ཕྱོགས་དང་།ཕ་ཡུལ་ནི་རྒྱབ་ཕྱོགས་སུ་གྱུར་ཡོད།འདི་ལྟ་བུའི་འགལ་འདུ་ལས་ང་ཡང་ཡུལ་གྱར་པ་ཕལ་མོ་ཆེ་དང་འདྲ་བར་ཕྱོགས་གཉིས་ཀའི་གང་ལ་ཡང་མི་གཏོགས་པའི་ཕུང་གསུམ་པ་ཞིག་ཏུ་གྱུར་ཡོད་ལ།གནས་མལ་དང་ལོག་མལ་གང་དུ་ཡང་ཁྱིམ་གྱི་འདུ་ཤེས་རྙེད་དཀའ་བར་གྱུར་ཅིང་།མཐའ་མར་ནམ་མཁའི་སྤྲིན་པ་བཞིན་འཕྱོ་ཞིང་སྐྱོད་པའི་སྣང་བ་ཞིག་གིས་ཡོངས་སུ་བཟུང་ཡོད།